ЧРЕЗ

Г-ЖА ЦЕЦКА ЦАЧЕВА

ПРЕДСЕДАТЕЛ

НА 43-ОТО НАРОДНО СЪБРАНИЕ

ДО

Г-ЖА ДЕСИСЛАВА ТАНЕВА

МИНИСТЪР НА ЗЕМЕДЕЛИЕТО И ХРАНИТЕ

**В Ъ П Р О С**

от ГЕОРГИ КАДИЕВ – народен представител

Съгласно чл. 90, ал. 1 от Конституцията на Република България и чл. 91 от ПОДНС внасям въпрос

**ОТНОСНО: ПРЕДВИДЕНА ОПТИМИЗАЦИЯ НА СТРУКТУРАТА НА БЪЛГАРСКА АГЕНЦИЯ ЗА БЕЗОПАСНОСТ НА ХРАНИТЕ**

**УВАЖАЕМА ГОСПОЖО МИНИСТЪР,**

Получих информация за предстоящо оптимизиране на щата на Българската агенция по безопасност на храните.

По мнението на служители в агенцията тези промени биха лишили агенцията от капацитет да изпълнява качествено задълженията си по контрол на обектите за търговия с храни, препарати за ветеринарна медицина, ветеринарни лечебници, здравеопазване на животните, агроаптеки, растителни продукти.

В допълнение в Бургас се закрива лабораторията по изследване на болести по растенията за южна България, където работят изключителни специалисти. Сериозно притеснение буди фактът, че в голямата си част съкращаването на служители се случва в областните подразделения на агенцията при почти липса на съкращаване на администрацията на централно ниво.

Предвидените съкращения в дирекция „Вътрешен одит“, “Административно обслужване и връзки с обществеността” и “Европейска координация и сътрудничество” се компенсират от създаване на нови дирекции и увеличение на щата на съществуващите. От предвидените 346 служители за съкращение в специализираната администрация, 345 са предвидени да се случат в областните подразделения, което директно ще намали контролните възможности на агенцията.

471 души следва да бъдат съкратени от Главна дирекция „Верификация на официалния контрол“, представляващо съкращение от над 21% в тази дирекция, с което сериозно ще се увредят контролните възможности на тази дирекция. Това число на съкращения надхвърля със 125 души общия брой предвидени съкращения в специализираната администрация, което още веднъж показва сериозността на рисковете пред агенцията.

Всичко това се случва на фона на пропуски в извършвания контрол и към момента, видни и от мнозинството граждани при невъзможността на агенцията да наложи ефективно спазване на Закона за общественото здраве, забраняващ тютюнопушенето в заведенията.

С оглед на посочените данни моля да отговорите на следните въпроси:

1. Колко обекта в страната са под контрола на Българската агенция по безопасност на храните? Как оценявате възможността на служителите на агенцията да осъществяват качествен и своевременен контрол над тях?
2. На какво се дължи разминаването между предвидените 471 души съкращения в гл. дирекция "Верификация на официалния контрол" при предвидени общо 346 съкращения в специализираната администрация като цяло?
3. Каква е причината основната тежест на оптимизацията на персонала да бъде поета именно от Областните дирекции по безопасност на храните (ОДБХ), които именно извършват ежедневния контрол над обектите, които агенцията е натоварена да контролира?
4. Какви приходи събира Република България от глоби и други административни санкции, наложени от агенцията при проверки на възложените обекти? Как смятате, че 21% орязване на основното звено, отговарящо за проверките ще се отрази на приходите, събирани от агенцията?

С уважение,

**ГЕОРГИ КАДИЕВ,**

**народен представител**